Γνωμοδότηση της Ευρωπαϊκής Οικονομικής και Κοινωνικής Επιτροπής με θέμα «Ανακοίνωση της της Επιτροπής προς Ευρωπαϊκό Κοινοβούλιο, το Ευρωπαϊκό Συμβούλιο, το Συμβούλιο, την Ευρωπαϊκή Κεντρική Τράπεζα, την Ευρωπαϊκή Οικονομική και Κοινωνική Επιτροπή, την Επιτροπή των Περιφερειών και την Ευρωπαϊκή Τράπεζα Επενδύσεων — Ετήσια στρατηγική για τη βιώσιμη ανάπτυξη 2021»

[COM(2020) 575 final]

(2021/C 155/07)

Εισηγητής: ο κ. Krzysztof BALON

Αίτηση γνωμοδότησης Ευρωπαϊκή Επιτροπή, 11.11.2020 Νoμική βάση Άρθρο 304 της Συνθήκης για τη λειτουργία της Ευρωπαϊκής Ένωσης Αρμόδιο τμήμα Οικονομική και Νομισματική Ένωση, οικονομική και κοινωνική συνοχή Έγκριση από το τμήμα 12.2.2021 Έγκριση από την ολομέλεια 25.2.2021 Σύνοδος ολομέλειας αριθ. 558 Αποτέλεσμα της ψηφοφορίας (υπέρ/κατά/αποχές) 237/2/22

1. Συμπεράσματα και συστάσεις

1.1. Η Ευρωπαϊκή Οικονομική και Κοινωνική Επιτροπή (ΕΟΚΕ) εκφράζει την ικανοποίησή της καθότι στον κανονισμό για τον Μηχανισμό Ανάκαμψης και Ανθεκτικότητας ( 1 ) επιβεβαιώνεται εν τέλει η σημασία της ουσιαστικής συμμετοχής των οργανώσεων της κοινωνίας πολιτών και των κοινωνικών εταίρων στην εκπόνηση των εθνικών σχεδίων ανάκαμψης και ανθεκτικότητας. Παράλληλα, τάσσεται υπέρ της θέσπισης μιας δεσμευτικής αρχής αιρεσιμότητας που θα απαιτεί από τις κυβερνήσεις να συμπεριλαμβάνουν τους κοινωνικούς εταίρους και άλλες οργανώσεις της κοινωνίας πολιτών στον σχεδιασμό και την εφαρμογή των εθνικών σχεδίων ανάκαμψης και ανθεκτικότητας και άλλων μέσων εντός του πολυετούς δημοσιονομικού πλαισίου, βάσει ελάχιστων προδιαγραφών καθορισμένων σε επίπεδο ΕΕ.

1.2. Η ΕΟΚΕ είναι πεπεισμένη ότι η εμπέδωση των συνθηκών που ευνοούν την οικονομική ανάπτυξη και κυρίως η διατήρηση της πλήρους λειτουργίας της ενιαίας αγοράς είναι απαραίτητες προϋποθέσεις για την αποτελεσματικότητα των κοινών μέτρων —ως μέρους της «Ετήσιας στρατηγικής του 2021 για τη βιώσιμη ανάπτυξη»— και για την επιτυχή εφαρμογή του Μηχανισμού Ανάκαμψης και Ανθεκτικότητας. Αυτό αφορά ιδίως την πρόληψη των διαταράξεων της ελεύθερης κυκλοφορίας προσώπων και εμπορευμάτων. Η διατήρηση ανοικτών συνόρων στον χώρο Σένγκεν παραμένει βασικό ζήτημα τόσο για την αποκατάσταση και την ενίσχυση της ανθεκτικότητας όσο και για την εμπέδωση της ευρωπαϊκής αλληλεγγύης και ταυτότητας. Η ΕΟΚΕ κρίνει ότι τα κράτη μέλη δεν θα πρέπει να θεσπίζουν κανονισμούς που περιορίζουν —έμμεσα ή άμεσα— την ελεύθερη κυκλοφορία, εκτός εάν υπάρχει σχετικός συντονισμός σε επίπεδο ΕΕ.

1.3. Η ΕΟΚΕ επισημαίνει ότι το δημόσιο χρέος που προκύπτει από τον δανεισμό με σκοπό τη χρηματοδότηση προγραμμάτων υπαγόμενων στον Μηχανισμό Ανάκαμψης και Ανθεκτικότητας δεν θα πρέπει να επιβαρύνει τις μελλοντικές γενιές της ΕΕ. Εν προκειμένω, η ΕΟΚΕ συνιστά στα κράτη μέλη να διαθέσουν κονδύλια από τον μηχανισμό για τις δημοσιονομικές δαπάνες που σχετίζονται με την τρέχουσα κρίση και να τον αξιοποιήσουν ως ευκαιρία για να καταστήσουν τις οικονομίες και τις κοινωνίες μας βιώσιμες και δίκαιες. Η ΕΟΚΕ αναγνωρίζει επίσης ότι απαιτούνται δημόσιες επενδύσεις στις υποδομές και στην εκπαίδευση για να διασφαλιστεί η οικονομική, κοινωνική και περιβαλλοντική βιωσιμότητα στις μελλοντικές γενιές. Αυτό αποτελεί επίσης τη βάση για τη μακροπρόθεσμη εξασφάλιση της ευημερίας, των εισοδημάτων και της ανταγωνιστικότητας.

1.4. Ταυτόχρονα, δεδομένου ότι τα δάνεια στο πλαίσιο του μηχανισμού αποτελούν έκτακτο μέτρο σε εξαιρετικές περιστάσεις, η ΕΟΚΕ προτείνει να εξεταστεί το ενδεχόμενο να μην υπολογίζονται μεσοπρόθεσμα στο δημοσιονομικό έλλειμμα ενός κράτους μέλους στο δημοσιονομικό πλαίσιο της ΕΕ. Επιπροσθέτως, πρέπει να συνεχιστεί η άσκηση δημοσιονομικών πολιτικών που προάγουν την οικονομική ανάπτυξη. Ως εκ τούτου, η ΕΟΚΕ τάσσεται κατά της πρόωρης κατάργησης μέτρων στήριξης, όπως η γενική ρήτρα διαφυγής, και προκρίνει τη θέσπιση νέων δημοσιονομικών κανόνων που θα αντικατοπτρίζουν την κοινωνική και οικονομική πραγματικότητα μετά την πανδημία.

1.5. Η ΕΟΚΕ επιδοκιμάζει την επαρκή αντιμετώπιση των προβλημάτων της πανδημίας COVID-19 στην Ετήσια στρατηγική για τη βιώσιμη ανάπτυξη 2021 μέσα στο περίγραμμα της Ευρωπαϊκής Πράσινης Συμφωνίας. Αυτό σημαίνει ότι θα συνεχιστούν οι προσπάθειες για την προώθηση ενός πιο βιώσιμου οικονομικού μοντέλου χωρίς κοινωνικούς αποκλεισμούς, και ιδίως για τον οικολογικό μετασχηματισμό του υφιστάμενου αναπτυξιακού μοντέλου. Ωστόσο, η ΕΟΚΕ τονίζει ότι προϋπόθεση για την επιτυχία της οικολογικής μετάβασης είναι η συμβατότητα των εθνικών σχεδίων ανάκαμψης και ανθεκτικότητας με τα προτεινόμενα εδαφικά σχέδια δίκαιης μετάβασης εντός του Μηχανισμού Δίκαιης Μετάβασης.

1.6. Η ΕΟΚΕ πιστεύει ότι ο ψηφιακός μετασχηματισμός θα πρέπει, όχι μόνο να συμβάλει στην αύξηση της παραγωγικότητας, αλλά και να βελτιώσει την εκπαίδευση και τη συμμετοχή όλων των κατοίκων της ΕΕ στο πολιτικό, κοινωνικό και πολιτισμικό γίγνεσθαι. Στην προσπάθεια να ενισχυθεί η ισότητα των ευκαιριών χρήσης των ψηφιακών υποδομών, του εξοπλισμού και απόκτησης δεξιοτήτων, θα πρέπει να δοθεί ιδιαίτερη προσοχή στους ηλικιωμένους, στα άτομα με αναπηρία, στα άτομα που διατρέχουν τον κίνδυνο του κοινωνικού αποκλεισμού και σε άλλες ευάλωτες ομάδες. Η ΕΟΚΕ θεωρεί ότι ένας από τους στόχους του ψηφιακού μετασχηματισμού θα πρέπει να είναι η καθιέρωση καθολικής πρόσβασης όλων των κατοίκων της ΕΕ στο ευρυζωνικό Διαδίκτυο ως δωρεάν δημόσιας υπηρεσίας.

1.7. Η ΕΟΚΕ διαφωνεί με την ελάχιστη προσοχή που δίνει η στρατηγική στα κοινωνικά ζητήματα, ιδίως λόγω της επείγουσας ανάγκης για συνεπή εφαρμογή του Ευρωπαϊκού πυλώνα κοινωνικών δικαιωμάτων. Ομοίως, η ΕΟΚΕ παρατηρεί με ανησυχία ότι η προσέγγιση που προτείνεται στη στρατηγική δεν είναι απολύτως βιώσιμη. Οι προσπάθειες για ταχεία μετάβαση σε μια οικολογική και ψηφιακή οικονομία δεν πρέπει να οξύνουν περαιτέρω τη φτώχεια και τον κοινωνικό αποκλεισμό. Θα είναι ιδιαίτερα σημαντικό να επιτευχθεί η ισόρροπη κατανομή των οφελών της οικονομικής ανάκαμψης, η οποία θα συμβάλει όχι μόνο στη βελτίωση της κοινωνικής δικαιοσύνης, αλλά και στη σταθεροποίηση της ζήτησης ως προϋπόθεση για την οικονομική ανάκαμψη.

1.8. Η ΕΟΚΕ πιστεύει ότι η τρέχουσα κοινωνικοοικονομική κατάσταση των νέων, συμπεριλαμβανομένης της αναβολής βασικών αποφάσεων για τη ζωή τους, όπως η δημιουργία οικογένειας, θα μπορούσε να έχει αρνητικό αντίκτυπο στη μελλοντική ανάπτυξη της ΕΕ. Ως εκ τούτου, η ΕΟΚΕ εισηγείται την άρτια εφαρμογή του ενισχυμένου προγράμματος «Εγγυήσεις για τη νεολαία» και των συνοδευτικών πρωτοβουλιών.

1.9. Ένα από τα μέτρα διασφάλισης της σταθερότητας των δημόσιων οικονομικών θα πρέπει, κατά την άποψη της ΕΟΚΕ, να είναι η ενίσχυση της αποτελεσματικότητας των υφιστάμενων μέσων και η εισαγωγή -—τόσο σε επίπεδο ΕΕ όσο και σε επίπεδο κρατών μελών— νέων μέσων για την καταπολέμηση της φοροδιαφυγής, της αδήλωτης εργασίας, της παραοικονομίας (που συνδέεται με την ανεπαρκή προστασία των δικαιωμάτων των εργαζομένων), της νομιμοποίησης εσόδων από παράνομες δραστηριότητες και της διαφθοράς, μεταξύ άλλων όσον αφορά τις διεθνείς εταιρείες.

1.10. Η ΕΟΚΕ συνιστά να επανεξεταστούν οι κοινές, συντονισμένες ευρωπαϊκές εμβληματικές πρωτοβουλίες που προτείνει η Ευρωπαϊκή Επιτροπή, έτσι ώστε να ληφθούν περισσότερο υπόψη οι κοινωνικές πτυχές της μετάβασης και να συμπληρωθεί ο κατάλογος αυτών των πρωτοβουλιών με την ανάπτυξη της κοινωνικής οικονομίας σε συνδυασμό με το «Ευρωπαϊκό σχέδιο δράσης για την κοινωνική οικονομία» και με την εξασφάλιση πρόσβασης επί ίσοις όροις σε οικονομικά προσιτά και υψηλής ποιότητας συστήματα υγείας και κοινωνικές υπηρεσίες.

1.11. H ΕΟΚΕ συνιστά στην Ευρωπαϊκή Επιτροπή να συντάξει ένα πρόσθετο έγγραφο που θα παρουσιάζει το περιεχόμενο της ανακοίνωσης με σαφέστερο και απλούστερο τρόπο, έτσι ώστε να καταστεί δυνατόν να συζητηθεί εντός των οργανώσεων της κοινωνίας πολιτών.

2. Εισαγωγή

2.1. Στις 17 Σεπτεμβρίου 2020, η Ευρωπαϊκή Επιτροπή δημοσίευσε την ανακοίνωσή της με τίτλο «Ετήσια στρατηγική για τη βιώσιμη ανάπτυξη 2021» ( 2 ) και ζήτησε από την ΕΟΚΕ να εκπονήσει γνωμοδότηση επί του θέματος. Η ΕΟΚΕ υποστηρίζει απολύτως την κύρια ιδέα της ανακοίνωσης της Ευρωπαϊκής Επιτροπής, δηλαδή την ανάγκη προστασίας των πολιτών της ΕΕ, της υγείας και της εργασίας τους, με παράλληλη διασφάλιση της δικαιοσύνης, της ανθεκτικότητας και της μακροοικονομικής σταθερότητας σε ολόκληρη την ΕΕ έναντι της ξαφνικής και βαθιάς ύφεσης που προκάλεσε η πανδημία COVID-19.

2.2. Η στρατηγική επικεντρώνεται στην αντιμετώπιση της ξαφνικής και βαθιάς ύφεσης που προκλήθηκε από την πανδημία COVID-19, με τη διατήρηση παράλληλα της αδιατάρακτης λειτουργίας της ενιαίας αγοράς και της βιώσιμης, δίκαιης και δημοκρατικής μετάβασης προς μια Ευρωπαϊκή Πράσινη Συμφωνία, σύμφωνα με τους στόχους βιώσιμης ανάπτυξης του ΟΗΕ. Ωστόσο, η ΕΟΚΕ σημειώνει ότι, αν και το έγγραφο της Ευρωπαϊκής Επιτροπής αναφέρεται στο 2021, το περιεχόμενό του έχει μάλλον μεσοπρόθεσμη προοπτική.

2.3. Η Ευρωπαϊκή Επιτροπή επισημαίνει την κομβική σημασία της συμφωνίας που επιτεύχθηκε στις 21 Ιουλίου 2020 στο Ευρωπαϊκό Συμβούλιο επί του επόμενου πολυετούς δημοσιονομικού πλαισίου και της πρωτοβουλίας «ΕΕ — Επόμενη γενιά», συμπεριλαμβανομένου του Μηχανισμού Ανάκαμψης και Ανθεκτικότητας. Η συμφωνία αυτή επιβεβαιώθηκε από κοινού με το Ευρωπαϊκό Κοινοβούλιο τον Δεκέμβριο του ίδιους έτους, κάτι που επέτρεψε να τεθεί σε ισχύ η σχετική νομοθεσία σε ενωσιακό επίπεδο. Εντούτοις, είναι εξίσου σημαντικό τα κράτη μέλη να εφαρμόζουν ταχέως, σύμφωνα με τις αντίστοιχες συνταγματικές διαδικασίες τους, τις διαδικασίες έγκρισης της απόφασης για τους ιδίους πόρους, με την οποία επιτρέπεται στην Ευρωπαϊκή Επιτροπή να δανείζεται από την αγορά για τη χρηματοδότηση προγραμμάτων βάσει αυτού του μέσου.

2.4. Η ΕΟΚΕ συμφωνεί με την άποψη που διατυπώνεται στην ανακοίνωση ότι η περαιτέρω πλήρης λειτουργία της ενιαίας αγοράς είναι απαραίτητη προϋπόθεση για την αποτελεσματικότητα των κοινών μέτρων —ως μέρους της ετήσιας στρατηγικής του 2021 για τη βιώσιμη ανάπτυξη— και για την επιτυχή εφαρμογή του Μηχανισμού Ανάκαμψης και Ανθεκτικότητας. Αυτό αφορά ιδίως την πρόληψη των διαταράξεων της ελεύθερης κυκλοφορίας προσώπων και εμπορευμάτων. Ως εκ τούτου, η ΕΟΚΕ επικροτεί τη σύσταση του Συμβουλίου να ακολουθηθεί κοινή και συντονισμένη προσέγγιση του ζητήματος του περιορισμού της ελεύθερης κυκλοφορίας, η οποία εγκρίθηκε στις 12 Οκτωβρίου 2020 ( 3 ) . Η διατήρηση ανοικτών συνόρων —και η μη διενέργεια διασυνοριακών ελέγχων— στον χώρο Σένγκεν αποτελεί βασικό ζητούμενο τόσο για την αποκατάσταση και την αύξηση της ανθεκτικότητας όσο και για την εμπέδωση της ευρωπαϊκής αλληλεγγύης και ταυτότητας. Τα κράτη μέλη δεν θα πρέπει να θεσπίζουν κανονισμούς που περιορίζουν —έμμεσα ή άμεσα— την ελεύθερη κυκλοφορία, εκτός εάν υπάρχει σχετικός συντονισμός σε επίπεδο ΕΕ.

2.5. Η ΕΟΚΕ πιστεύει ότι τα μέτρα εμπέδωσης πιο ευνοϊκών συνθηκών για τις επιχειρήσεις θα επιτρέψουν στον ιδιωτικό τομέα να αντεπεξέλθει, από την πλευρά του, στην επίτευξη των στόχων της στρατηγικής. Τα μέτρα αυτά θα μπορούσαν να περιλαμβάνουν την ελάττωση των διοικητικών διατυπώσεων για τις ΜΜΕ, τη μείωση των φραγμών εισόδου στην αγορά για τις νεοσύστατες επιχειρήσεις, τη διόρθωση της έλλειψης απαραίτητων δεξιοτήτων, τη διευκόλυνση της χρηματοδότησης επιχειρηματικών εγχειρημάτων και την προσαρμογή των κανόνων σε νέου τύπου οικονομικούς κινδύνους.

2.6. Η περιβαλλοντική βιωσιμότητα, η παραγωγικότητα, η δικαιοσύνη και η μακροοικονομική σταθερότητα, ως βασικές διαστάσεις που καθορίζονται στην Ετήσια στρατηγική για τη βιώσιμη ανάπτυξη 2021, βρίσκονται στη βάση του Ευρωπαϊκού Εξαμήνου και παραμένουν οι κατευθυντήριες αρχές των σχεδίων ανάκαμψης και ενίσχυσης της θωράκισης των κρατών μελών. Παράλληλα, η ΕΟΚΕ επισημαίνει την ανάγκη επανεξέτασης των συστάσεων του Συμβουλίου που εκδόθηκαν κατά τα προηγούμενα έτη (στο πλαίσιο του Ευρωπαϊκού Εξαμήνου) υπό το πρίσμα της εφικτότητάς τους στις οικονομικο-κοινωνικές συνθήκες που προκάλεσε η πανδημία.

3. Ο Ευρωπαϊκός Μηχανισμός Ανάκαμψης και Ανθεκτικότητας: προς μια ανταγωνιστική βιωσιμότητα

3.1. Ο Μηχανισμός Ανάκαμψης και Ανθεκτικότητας, ως βασικό στοιχείο της πρωτοβουλίας «ΕΕ — Επόμενη γενιά», αναμένεται να καταστεί ένα από τα κύρια μέσα της οικονομικής ανάκαμψης. Η αποτελεσματική εφαρμογή του μέσου θα μπορούσε να προσπορίσει 2 % πρόσθετου ΑΕγχΠ έως το 2024 και να δημιουργήσει 2 εκατομμύρια πρόσθετες θέσεις εργασίας ( 4 ) . Ταυτόχρονα, η ΕΟΚΕ τονίζει ότι, ενώ το μέσο βραχυπρόθεσμα αποσκοπεί πρωτίστως στην αποκατάσταση και την ενίσχυση της ανθεκτικότητας, η κύρια λειτουργία του μεσοπρόθεσμα και μακροπρόθεσμα θα πρέπει να είναι η υποστήριξη της οικολογικής και της ψηφιακής μετάβασης.

3.2. Για να εξασφαλιστούν συνέργειες, τα κράτη μέλη θα είναι σε θέση, υπό ορισμένες προϋποθέσεις, να συνδυάζουν χρηματοδότηση από διάφορα μέσα, ιδίως από τα ταμεία της πολιτικής συνοχής της ΕΕ και τον Μηχανισμό Ανάκαμψης και Ανθεκτικότητας. Στο ίδιο πλαίσιο, είναι αναγκαίο αφ’ ενός μεν να ενισχυθεί η ικανότητα απορρόφησης των κονδυλίων της ΕΕ από τα κράτη μέλη —μεταξύ άλλων μέσω κατάλληλων μηχανισμών σχετικών με το κράτος δικαίου και τη χρηστή διακυβέρνηση, την υψηλής ποιότητας δημόσια διοίκηση και την αποτελεσματική καταπολέμηση της διαφθοράς—, αφ’ ετέρου δε να ευθυγραμμιστεί το Ευρωπαϊκό Εξάμηνο με την ενεργοποίηση του μηχανισμού, συμπεριλαμβανομένης της σύνδεσης του Εθνικού προγράμματος μεταρρυθμίσεων με το Σχέδιο ανάκαμψης και ανθεκτικότητας σε ένα ενιαίο ολοκληρωμένο έγγραφο.

3.3. Η ΕΟΚΕ εκφράζει την ικανοποίησή της για την κατάρτιση πίνακα αποτελεσμάτων στο πλαίσιο του μέσου, ο οποίος θα επικαιροποιείται ανά εξάμηνο. Κατά την άποψη της -ΕΟΚΕ, τούτο θα συμβάλει στην ενίσχυση της διαφάνειας, η οποία θα μπορούσε να αναβαθμίσει σημαντικά το επίπεδο εμπιστοσύνης μεταξύ των κρατών μελών. Θα συμβάλει επίσης στην παρακολούθηση της κατανομής και της χρήσης των κονδυλίων, καθώς και στη διάδοση βέλτιστων πρακτικών από τις χώρες στις οποίες χρησιμοποιούνται τα κονδύλια.

3.4. Συν τοις άλλοις, η ΕΟΚΕ αναγνωρίζει τον πιθανό κίνδυνο οι πόροι του μηχανισμού να χρησιμοποιηθούν από τα κράτη μέλη για δημοσιονομικές δαπάνες που δεν συνδέονται με τη σημερινή κρίση. Συνεπώς, η ΕΟΚΕ συνιστά η ειδική χρήση τους να υπόκειται σε αυστηρό έλεγχο.

3.5. Η ΕΟΚΕ πιστεύει ότι η πρωτοβουλία «ΕΕ — Επόμενη γενιά» αναπτύχθηκε και ελήφθη με τη σωστή μορφή και σε εύθετο χρόνο. Με την παροχή χρηματοδοτικής υποστήριξης, θα διασφαλίσει την οικονομική ανάκαμψη και μπορεί να βοηθήσει την ΕΕ να βγει από την τρέχουσα κρίση ισχυρότερη και ανθεκτικότερη με τη βοήθεια δημόσιων επενδύσεων στις υποδομές, την εκπαίδευση και την αντιμετώπιση της κλιματικής κρίσης. Ωστόσο, θα πρέπει να επισημανθεί ότι τα δάνεια που έχουν συναφθεί με σκοπό τη χρηματοδότηση προγραμμάτων υπαγόμενων στον Μηχανισμό Ανάκαμψης και Ανθεκτικότητας θα πρέπει να αποπληρωθούν στο μέλλον. Στο έγγραφο η Ευρωπαϊκή Επιτροπή θα μπορούσε να εξετάσει μια δεύτερη εκδοχή για τη χρηματοδότηση του σχεδίου, λαμβάνοντας υπόψη το ενδεχόμενο εκδήλωσης μελλοντικών κρίσεων. Ωστόσο, η ΕΟΚΕ αναγνωρίζει επίσης ότι απαιτούνται δημόσιες επενδύσεις στις υποδομές και στην εκπαίδευση για να διασφαλιστεί η οικονομική, κοινωνική και περιβαλλοντική βιωσιμότητα στις μελλοντικές γενιές. Αυτό αποτελεί επίσης τη βάση για τη μακροπρόθεσμη εξασφάλιση της ευημερίας, των εισοδημάτων και της ανταγωνιστικότητας.

4. Η οικολογική μετάβαση

4.1. Η ΕΟΚΕ επιδοκιμάζει την επαρκή αντιμετώπιση των προβλημάτων της πανδημίας COVID-19 μέσα στο περίγραμμα της Ευρωπαϊκής Πράσινης Συμφωνίας. Αυτό σημαίνει ότι, παρά τις αναταράξεις εξαιτίας του παγκόσμιου προβλήματος της νόσου COVID-19, θα συνεχιστούν οι ήδη εξαγγελθείσες προσπάθειες υπέρ ενός πιο βιώσιμου οικονομικού μοντέλου χωρίς κοινωνικούς αποκλεισμούς, υπέρ των στόχων βιώσιμης ανάπτυξης και δη του οικολογικού μετασχηματισμού του υφιστάμενου αναπτυξιακού μοντέλου. Η μετάβαση στην Ευρωπαϊκή Πράσινη Συμφωνία προσφέρει μια ιδιαίτερη ευκαιρία για την ανάπτυξη επιχειρήσεων κατά τα πρότυπα της κοινωνικής οικονομίας.

4.2. Εν προκειμένω, η ΕΟΚΕ συμφωνεί με την άποψη άλλων θεσμικών οργάνων της ΕΕ ότι στα εθνικά σχέδια ανάκαμψης και ανθεκτικότητας τουλάχιστον το 37 % των δαπανών θα πρέπει να διοχετεύεται στα του κλίματος.

4.3. Η ΕΟΚΕ τονίζει ότι προϋπόθεση για την επιτυχία της οικολογικής μετάβασης είναι η συμβατότητα των εθνικών σχεδίων ανάκαμψης και ανθεκτικότητας με τα προτεινόμενα εδαφικά σχέδια δίκαιης μετάβασης στο πλαίσιο του Μηχανισμού Δίκαιης Μετάβασης.

5. Ψηφιακή μετάβαση και παραγωγικότητα

5.1. Η ΕΟΚΕ υποστηρίζει τον καθορισμό κατώτατου ορίου δαπανών 20 % όσον αφορά την ψηφιοποίηση στα εθνικά σχέδια ανάκαμψης και ανθεκτικότητας.

5.2. Ταυτόχρονα, η ΕΟΚΕ προειδοποιεί ότι η ψηφιοποίηση δεν θα πρέπει να αντιμετωπίζεται ως απλό μέσο ενίσχυσης της παραγωγικότητας. Ο ψηφιακός μετασχηματισμός θα πρέπει να συμβάλλει στη βελτίωση της ευρύτερης εκπαίδευσης, της ποιότητας ζωής και της συμμετοχής όλων των κατοίκων της ΕΕ στο πολιτικό, κοινωνικό και πολιτισμικό γίγνεσθαι.

5.3. Ως εκ τούτου, η ΕΟΚΕ συμμερίζεται την άποψη της Ευρωπαϊκής Επιτροπής που εκφράζεται στην ανακοίνωση ότι θα πρέπει να προαχθεί η ισότητα των ευκαιριών χρήσης των ψηφιακών υποδομών, του εξοπλισμού και απόκτησης δεξιοτήτων. Κατά την άποψη της ΕΟΚΕ, θα πρέπει να δοθεί ιδιαίτερη προσοχή στην προώθηση της πρόσβασης στις ψηφιακές ευκαιρίες —-και της αντίστοιχης εξοικείωσης— των ηλικιωμένων, των ατόμων με αναπηρία και των ατόμων που διατρέχουν κίνδυνο κοινωνικού αποκλεισμού. Η ΕΟΚΕ θεωρεί επίσης ότι ένας από τους στόχους του ψηφιακού μετασχηματισμού θα πρέπει να είναι η εξασφάλιση καθολικής πρόσβασης όλων των κατοίκων της ΕΕ στο ευρυζωνικό Διαδίκτυο ως δωρεάν δημόσιας υπηρεσίας.

6. Δικαιοσύνη

6.1. Η πανδημία COVID-19 ανέδειξε την επείγουσα ανάγκη ανάληψης δράσης για την ενίσχυση της κοινωνικής δικαιοσύνης. Η κρίση είναι πιθανό να επιδεινώσει τις κοινωνικές ανισότητες, συμπεριλαμβανομένων του πλούτου, του εισοδήματος, των διαφορών όσον αφορά την πρόσβαση στην ιατροφαρμακευτική περίθαλψη και την εκπαίδευση, της στέγασης και του προσδόκιμου ζωής. Η όξυνση της φτώχειας και του κοινωνικού αποκλεισμού και ο φόβος για το μέλλον και την απώλεια της ευημερίας τους θα επηρεάσουν πολλούς πολίτες της ΕΕ το 2021. Ως προς τούτο, θα είναι ζωτικής σημασίας να εξασφαλιστεί μια ισορροπημένη κατανομή των οφελών της οικονομικής ανάκαμψης, με μέλημα την καλύτερη εμπέδωση της κοινωνικής δικαιοσύνης, καθώς και τη σταθεροποίηση της ζήτησης, η οποία είναι προϋπόθεση της οικονομικής ανάκαμψης.

6.2. Η κρίση που βιώνουμε θα πρέπει επίσης να θεωρηθεί ευκαιρία για την αναμόρφωση του κοινωνικοοικονομικού μοντέλου της Ευρώπης. Το Μέσο Ανάκαμψης και Ανθεκτικότητας πρέπει να προάγει ένα ευρωπαϊκό υπόδειγμα οικονομικής και κοινωνικής προόδου με βάση τόσο την κοινωνική ένταξη των ατόμων όσο και τη δημιουργία και την υποστήριξη ποιοτικών θέσεων εργασίας ( 5 )

6.3. Στη στρατηγική δίνεται ελάχιστη προσοχή στα κοινωνικά ζητήματα. Αυτό αφορά ιδίως την επείγουσα ανάγκη για συνεπή εφαρμογή του Ευρωπαϊκού πυλώνα κοινωνικών δικαιωμάτων και σε επίπεδο κρατών μελών, τα οποία θα πρέπει να λάβουν μέτρα για να εξασφαλίσουν ίσες ευκαιρίες, εκπαίδευση χωρίς αποκλεισμούς, δίκαιες συνθήκες εργασίας, καθολική δυνατότητα χρήσης και οικονομική προσιτότητα των υπηρεσιών κοινής ωφέλειας και επαρκή κοινωνική προστασία. Οι προσπάθειες για ταχεία μετάβαση σε μια οικολογική και ψηφιακή οικονομία δεν πρέπει να οξύνουν περαιτέρω τη φτώχεια και τον κοινωνικό αποκλεισμό. Συνεπώς, δεν επαρκεί η στενή παρακολούθηση των οικονομικών επιπτώσεων για την αποτελεσματική αντιμετώπιση των συνεπειών της πανδημίας COVID-19. Πρέπει να παρακολουθούνται και οι κοινωνικοί δείκτες, όχι μόνο όσον αφορά την απασχόληση, αλλά και ως προς τον κοινωνικό αποκλεισμό, τις αυξανόμενες ανισότητες και τις διακρίσεις.

6.4. Η κρίση κατέδειξε τη σημασία τόσο της διατήρησης των υφιστάμενων θέσεων εργασίας και της δημιουργίας νέων, όσο και της ενίσχυσης των συστημάτων κοινωνικής προστασίας. Εκατομμύρια άνθρωποι που εργάζονταν χωρίς κοινωνική ασφάλιση έχουν χάσει τα μέσα βιοπορισμού τους. Ως εκ τούτου, είναι αναγκαίες οι μεταρρυθμίσεις που θα οδηγήσουν σε υψηλότερης ποιότητας και ασφαλέστερη απασχόληση και θα διατηρήσουν και θα αναπτύξουν προγράμματα υποστήριξης της απασχόλησης. Η ΕΟΚΕ συμφωνεί με τον γενικό στόχο να καταβληθεί περαιτέρω προσπάθεια όσον αφορά τόσο τη σύγκλιση των μισθών και τη θέσπιση κατώτατων μισθών στα κράτη μέλη, όσο και την ενίσχυση των συλλογικών διαπραγματεύσεων και του ρόλου των κοινωνικών εταίρων ανά την ΕΕ, σύμφωνα με τα εθνικά συστήματα εργασιακών σχέσεων. Η Ευρωπαϊκή Επιτροπή υπέβαλε την πρόταση οδηγίας επιδιώκοντας τους σκοπούς αυτούς και η ΕΟΚΕ επεξεργάζεται επί του παρόντος τη γνωμοδότησή της επί της εν λόγω πρότασης. Η ΕΟΚΕ ζητεί επίσης να εξασφαλιστεί επαρκές επίπεδο ασφάλειας και αξιοπρεπείς συνθήκες διαβίωσης για όσους έχασαν τη δουλειά τους.

6.5. Η ΕΟΚΕ επικροτεί τις προσπάθειες που περιγράφονται στην ανακοίνωση υπέρ της ενίσχυσης της κοινωνικοοικονομικής συνοχής και της περαιτέρω ενθάρρυνσης της απασχόλησης των νέων, των γυναικών, των ατόμων που βρίσκονται σε κατάσταση επισφάλειας και όσων διατρέχουν τον κίνδυνο να παραγκωνιστούν. Ωστόσο, η ΕΟΚΕ τονίζει ότι απαιτούνται πιο σύντονες προσπάθειες, πιο τολμηρές και συγκεκριμένες πρωτοβουλίες και κίνητρα για δράση και την αρωγή όλων των ενδιαφερομένων.

6.6. Η ΕΟΚΕ με ανησυχία παρατηρεί ότι η στρατηγική δεν αντιμετωπίζει επαρκώς την τρέχουσα κοινωνικοοικονομική κατάσταση των νέων —συμπεριλαμβανομένης της αναβολής βασικών αποφάσεων για τη ζωή τους, όπως η δημιουργία οικογένειας— κάτι που θα μπορούσε να έχει αρνητικό αντίκτυπο στη μελλοντική ανάπτυξη της ΕΕ. Επομένως, τάσσεται υπέρ της άρτιας εφαρμογής του ενισχυμένου προγράμματος «Εγγυήσεις για τη νεολαία» και των συνοδευτικών του πρωτοβουλιών που θα διασφαλίσουν ότι οι νέοι μπορούν να εντάσσονται καλύτερα στην αγορά εργασίας και να τυγχάνουν διαφόρων μορφών συνδρομής. Ειδάλλως, σε πλήρη αντίθεση με την έννοια της πρωτοβουλίας «ΕΕ — Επόμενη γενιά», ενδέχεται να υπάρξει μια «γενιά της πανδημίας του κορονοϊού» που δεν θα αξιοποιήσει ποτέ πλήρως τις δυνατότητές της.

6.7. Μία άλλη ομάδα που πλήττεται ιδιαίτερα από την κρίση είναι οι εργαζόμενοι μεγαλύτερης ηλικίας που τίθενται εκτός αγοράς εργασίας. Αυτό, όχι μόνο υπονομεύει την κοινωνική ισορροπία μεταξύ των γενεών, αλλά επηρεάζει αρνητικά και τα συστήματα κοινωνικής ασφάλισης κατά το παρόν, αλλά και στο μέλλον.

6.8. Η ΕΟΚΕ επικροτεί την πρόθεση που εκφράζεται στη στρατηγική να προαχθεί η σύγκλιση και να ενισχυθεί η ανθεκτικότητα των περιφερειών με σκοπό να μειωθούν οι κατά τόπους ανισότητες. Ωστόσο, είναι ανησυχητικό το γεγονός ότι οι πόροι που προβλέπονται για το Ταμείο Δίκαιης Μετάβασης έχουν μειωθεί σε σύγκριση με την αρχική πρόταση της Ευρωπαϊκής Επιτροπής, πολλώ δε μάλλον που θα απαιτηθούν άμεσες δημόσιες επενδύσεις, καθώς και η δημιουργία εναλλακτικών βιομηχανιών και νέων επιχειρήσεων στις περιοχές που επηρεάζονται περισσότερο από την κλιματική μετάβαση. Επ’ αυτού, η ΕΟΚΕ επισημαίνει επίσης την ανάγκη κατάλληλης προσαρμογής των κανόνων περί κρατικών ενισχύσεων.

6.9. Η ΕΟΚΕ πιστεύει ότι η υλοποίηση του οράματος που προτείνεται στη στρατηγική ενδέχεται να μην τύχει πλήρους αποδοχής και κατανόησης, καθότι δεν υπάρχουν νέοι μηχανισμοί διοίκησης μέσω των οποίων οι πολίτες και οι επιχειρήσεις, καθώς και οι δημόσιοι και ιδιωτικοί φορείς σε τοπικό και περιφερειακό επίπεδο, μπορούν να συμμετέχουν ενεργά στη διαδικασία εντοπισμού και επίλυσης προβλημάτων σε τοπικό επίπεδο. Οι αξίες που περιγράφονται στο ευρωπαϊκό μοντέλο συνδιαχείρισης, όπως ορίζονται στη λευκή βίβλο του 2001, θα μπορούσαν να φανούν χρήσιμες εν προκειμένω.

7. Μακροοικονομική σταθερότητα

7.1. Η ΕΟΚΕ τάσσεται υπέρ μιας ισορροπημένης προσέγγισης της σταθερότητας των δημόσιων οικονομικών και της εμπέδωσης της οικονομικής ανάπτυξης μέσω μιας ενεργού πολιτικής δημόσιων επενδύσεων και ενός συστήματος δημόσιων συμβάσεων με τη συνεκτίμηση των κοινωνικών στόχων. Η ευόδωση τόσο της οικονομικής και κοινωνικής ανάκαμψης και της οικολογικής και ψηφιακής μετάβασης θα εξαρτηθούν, όχι μόνο από τις ιδιωτικές επενδύσεις, αλλά και από την επαρκή δημόσια χρηματοδότησή τους.

7.2. Κατά την άποψη της ΕΟΚΕ, προϋπόθεση για τη διασφάλιση της σταθερότητας των δημόσιων οικονομικών είναι η ενίσχυση της αποτελεσματικότητας των υφιστάμενων μέσων και η εισαγωγή —τόσο σε επίπεδο ΕΕ όσο και σε επίπεδο κρατών μελών— νέων μέσων για την καταπολέμηση της φοροδιαφυγής, της αδήλωτης εργασίας, της κατάχρησης των μορφών απασχόλησης με ανεπαρκή προστασία των εργασιακών δικαιωμάτων, της παραοικονομίας, της νομιμοποίησης εσόδων από παράνομες δραστηριότητες και της διαφθοράς, μεταξύ άλλων όσον αφορά τις διεθνείς εταιρείες.

7.3. Απαιτείται η συνέχιση των δημοσιονομικών πολιτικών υπέρ της ενίσχυσης της εμπιστοσύνης, της επίλυσης του προβλήματος των ανισοτήτων και της αποφυγής περαιτέρω κινδύνων. Ως εκ τούτου, η ΕΟΚΕ τάσσεται κατά της πρόωρης κατάργησης των μέτρων στήριξης, όπως η γενική ρήτρα διαφυγής. Εάν η γενική ρήτρα διαφυγής παραμείνει σε ισχύ μόνο μέχρι το τέλος του 2021, τα κράτη μέλη θα πρέπει να μειώσουν σταδιακά τα ελλείμματά τους από το 2022. Τα χορηγούμενα δάνεια μέσω του μηχανισμού θα αποτελέσουν μεν ευκαιρία για τα κράτη μέλη να τονώσουν την ανάπτυξη και τη ρευστότητα στις οικονομίες τους, αλλά θα οδηγήσουν και σε διόγκωση των δημοσιονομικών ελλειμμάτων. Αυτό προκαλεί μια αντιφατική κατάσταση, όπου ενδέχεται να περιορίζεται η ικανότητα ενίσχυσης της ανάπτυξης χάρη στα δάνεια του μηχανισμού, εάν τα κράτη μέλη καλούνται ταυτόχρονα να λαμβάνουν πρόσθετα μέτρα για την εξυγίανση των δημόσιων οικονομικών τους.

7.4. Ως προς τούτο, και δεδομένου ότι τα δάνεια αυτά αποτελούν έκτακτο μέτρο σε εξαιρετικές περιστάσεις, ίσως να είναι εύλογο να θεσπιστούν ειδικοί κανόνες για τη διαχείρισή τους στο δημοσιονομικό πλαίσιο της ΕΕ — για παράδειγμα να μην υπολογίζονται στο δημοσιονομικό έλλειμμα ενός κράτους μέλους.

7.5. Συν τοις άλλοις, η ΕΟΚΕ προτείνει τη θέσπιση νέων δημοσιονομικών κανόνων που θα αντικατοπτρίζουν την οικονομική και κοινωνική πραγματικότητα μετά την πανδημία.

7.6. Η ΕΟΚΕ υποστηρίζει πλήρως την ανάγκη, όπως εκφράζεται στην ανακοίνωση, για διασφάλιση υψηλής ποιότητας και αποτελεσματικής δημόσιας διοίκησης και υπηρεσιών κοινής ωφελείας, επισημαίνοντας, πάντως, ότι αυτό σημαίνει ότι, σε ορισμένα κράτη μέλη, πρέπει να εξασφαλιστούν αξιοπρεπείς και σταθερές συνθήκες εργασίας.

7.7. Τα δημοσιονομικά ελλείμματα που συνδέονται με το κόστος της απεμπλοκής από την κρίση καθιστούν ακόμη πιο μακρινή την προοπτική των κρατών μελών που δεν έχουν ακόμη υιοθετήσει το ενιαίο ευρωπαϊκό νόμισμα και κλονίζουν την εμπιστοσύνη σε αυτό. Ως εκ τούτου, η -ΕΟΚΕ θεωρεί αναγκαίο να αναθεωρηθούν τα κριτήρια ένταξης στην ευρωζώνη, καθώς και τα μέτρα για τη σταθεροποίηση του ευρώ έναντι άλλων κυριότερων νομισμάτων και κρυπτονομισμάτων.

8. Οι ενωσιακές εμβληματικές πρωτοβουλίες

8.1. Η ΕΟΚΕ επικροτεί τόσο την πρόθεση της Ευρωπαϊκής Επιτροπής να καθορίσει κοινές, συντονισμένες ενωσιακές εμβληματικές πρωτοβουλίες και την ένθερμη παρότρυνσή προς τα κράτη μέλη να συμπεριλάβουν τις πρωτοβουλίες αυτές στα εθνικά τους σχέδια ανάκαμψης και ανθεκτικότητας.

8.2. Ταυτόχρονα, η ΕΟΚΕ ζητεί την επανεξέταση των προτεινόμενων πρωτοβουλιών, έτσι ώστε να λαμβάνονται σε αυτές περισσότερο υπόψη οι κοινωνικές πτυχές της μετάβασης και να υποβοηθείται καλύτερα η επίτευξη των στόχων βιώσιμης ανάπτυξης του ΟΗΕ ενόψει του 2030 και των έξι προτεραιοτήτων της Ευρωπαϊκής Επιτροπής για την περίοδο 2019-2024 ( 6 )

8.3. Συν τοις άλλοις, η ΕΟΚΕ προτείνει να συμπληρωθεί ο κατάλογος των ενωσιακών εμβληματικών πρωτοβουλιών με την ανάπτυξη της κοινωνικής οικονομίας, σε συνδυασμό με το Ευρωπαϊκό σχέδιο δράσης για την κοινωνική οικονομία, και με μέτρα για την προώθηση της πρόσβασης επί ίσοις όροις σε οικονομικά προσιτά και υψηλής ποιότητας συστήματα υγείας και κοινωνικές υπηρεσίες με τη συνεκτίμηση των τοπικών ιδιαιτεροτήτων όσον αφορά την παροχή υπηρεσιών.

9. Ο ρόλος της κοινωνίας πολιτών, του κοινωνικού διαλόγου και του διαλόγου με τους πολίτες

9.1. Για να ξεπεραστεί η κρίση και να εφαρμοστεί αποτελεσματικά η πρωτοβουλία «ΕΕ — Επόμενη γενιά», η ΕΕ πρέπει να δράσουν όλοι οι πολίτες της. Η ΕΟΚΕ εκφράζει την ικανοποίησή της καθότι —στον εγκριθέντα τον Δεκέμβριο του 2020— κανονισμό για τον Μηχανισμό Ανάκαμψης και Ανθεκτικότητας επιβεβαιώνεται εν τέλει η σημασία της ουσιαστικής συμμετοχής των οργανώσεων της κοινωνίας πολιτών και των κοινωνικών εταίρων στην εκπόνηση των εθνικών σχεδίων ανάκαμψης και ανθεκτικότητας. Σύμφωνα με το άρθρο 18 παράγραφος 4 στοιχείο ιζ) του εν λόγω κανονισμού, τα εθνικά σχέδια ανάκαμψης και ανθεκτικότητας πρέπει να περιλαμβάνουν «περίληψη της διεξαχθείσας σύμφωνα με το εθνικό νομικό πλαίσιο διαδικασίας διαβούλευσης με τις τοπικές και περιφερειακές αρχές, τους κοινωνικούς εταίρους, τις οργανώσεις της κοινωνίας των πολιτών, τις οργανώσεις νεολαίας και άλλους σχετικούς συμφεροντούχους, και τον τρόπο με τον οποίο αντικατοπτρίζονται στο σχέδιο ανάκαμψης και ανθεκτικότητας οι απόψεις που διατυπώνουν τα ενδιαφερόμενα μέρη». Η ΕΟΚΕ επισημαίνει τον καίριο ρόλο των κοινωνικών εταίρων και άλλων οργανώσεων της κοινωνίας πολιτών στον σχεδιασμό, την εφαρμογή και την αξιολόγηση τόσο του Μηχανισμού Ανάκαμψης και Ανθεκτικότητας όσο και άλλων στοιχείων του Ευρωπαϊκού Εξαμήνου στα κράτη μέλη.

9.2. Η ΕΟΚΕ εκφράζει την ικανοποίησή της για τη συμπερίληψη της δημοκρατίας στην ανακοίνωση ως βασικής αξίας για την παρακολούθηση της στρατηγικής. Παράλληλα, αναγνωρίζει ότι η διατύπωση εν προκειμένω είναι αξιωματική και δεν έχει ληφθεί επαρκώς υπόψη στις προγραμματισμένες δραστηριότητες, όπως εκείνες που σχετίζονται με την υλοποίηση των ενωσιακών εμβληματικών πρωτοβουλιών, ή στην αναγνώριση της σημασίας της εταιρικής σχέσης των οργανώσεων της κοινωνίας πολιτών ως βασικών παραγόντων της συμμετοχικής δημοκρατίας.

9.3. Οι θυσίες και οι περιορισμοί που συνδέονται με την κρίση θα είναι πολύ ευκολότερο να ξεπεραστούν, εάν συνοδευτούν από ευρεία συμμετοχή των οργανώσεων της κοινωνίας πολιτών στη διαχείριση κρίσεων και στη διεξαγωγή ενημερωτικών εκστρατειών, ιδίως σε τοπικό και περιφερειακό επίπεδο. Τα τοπικά μέσα μαζικής ενημέρωσης και τα εκπαιδευτικά ιδρύματα θα πρέπει να υποστηρίξουν εν προκειμένω την κοινωνία πολιτών. Τα δε κράτη μέλη πρέπει να ενθαρρύνονται να παρέχουν χρηματοδοτική ενίσχυση σε τέτοιες δραστηριότητες, και μέσω των κονδυλίων της ΕΕ, όπου αυτό είναι δυνατόν.

9.4. Η ΕΟΚΕ ενθαρρύνει σθεναρά τα κράτη μέλη, τις περιφέρειες και τις αρχές τοπικής αυτοδιοίκησης να εφαρμόσουν στην πράξη το μοντέλο της συνδημιουργίας που υποστηρίζει η Ευρωπαϊκή Επιτροπή στη διαδικασία εκπόνησης πολιτικών, προγραμμάτων και δράσεων με —και όχι απλώς για — τους πολίτες της ΕΕ.

9.5. Η ΕΟΚΕ έχει ζητήσει επανειλημμένα τη στενότερη συμμετοχή των κοινωνικών εταίρων και άλλων οργανώσεων της κοινωνίας πολιτών στη διαδικασία του Ευρωπαϊκού Εξαμήνου. Η συνεπής τήρηση της αρχής της σύμπραξης κατά τον σχεδιασμό, την εφαρμογή και την αξιολόγηση των εθνικών σχεδίων ανάκαμψης και ανθεκτικότητας αποτελεί, περισσότερο από ποτέ σε κρίσιμους καιρούς όπως οι σημερινοί, προϋπόθεση για την επιτυχή εφαρμογή τους. Ιδίως κατά την πρώτη φάση της κρίσης, η ποιότητα του δημόσιου διαλόγου και των διαβουλεύσεων επιδεινώθηκε δραματικά. Αυτό έχει προκαλέσει σε πολλές περιπτώσεις την υποβάθμιση της νομοθεσίας και δυσκολίες στην εφαρμογή της, ιδίως από τις επιχειρήσεις. Επιπλέον, η ΕΟΚΕ εφιστά την προσοχή στην έλλειψη μνείας στις συλλογικές διαπραγματεύσεις στην ανακοίνωση της Ευρωπαϊκής Επιτροπής.

9.6. Για τον λόγο αυτό, και με τη συνεκτίμηση των πληροφοριών από τα κράτη μέλη όσον αφορά την εκπόνηση ψηφίσματος με θέμα τη συμβολή της κοινωνίας πολιτών στα εθνικά σχέδια ανάκαμψης και ανθεκτικότητας, η ΕΟΚΕ τάσσεται σαφώς υπέρ της θέσπισης μιας δεσμευτικής αρχής αιρεσιμότητας. Σύμφωνα με αυτήν την αρχή, οι κυβερνήσεις οφείλουν να μεριμνήσουν για τη συμμετοχή της κοινωνίας των πολιτών στον σχεδιασμό και την εφαρμογή των εν λόγω σχεδίων με βάση ελάχιστα πρότυπα που θα καθορίζονται σε επίπεδο ΕΕ.

9.7. Η ΕΟΚΕ τονίζει επίσης τη σημασία του διαλόγου με τη νέα γενιά της ΕΕ, μεταξύ άλλων μέσω του διαλόγου της κοινωνίας πολιτών με τις οργανώσεις νεολαίας.

9.8. Η γλώσσα της ανακοίνωσης της Ευρωπαϊκής Επιτροπής, που απευθύνεται στα θεσμικά όργανα και τους οργανισμούς της ΕΕ, δεν είναι κατανοητή από ευρύ φάσμα πολιτών της ΕΕ και, άρα, θα είναι δύσκολο να συζητηθεί σε οργανώσεις της κοινωνίας πολιτών ( 7 ) . Ως εκ τούτου, η ΕΟΚΕ προτείνει στην Ευρωπαϊκή Επιτροπή να συντάξει ένα πρόσθετο έγγραφο που θα παρουσιάζει το περιεχόμενο της ανακοίνωσης με σαφέστερο και απλούστερο τρόπο.

Βρυξέλλες, 25 Φεβρουαρίου 2021. Η Πρόεδρος της Ευρωπαϊκής Οικονομικής και Κοινωνικής Επιτροπής Christa SCHWENG

(1) Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (ΕΕ L 57 της 18.2.2021, σ. 17).

(2) COM(2020) 575 final.

(3) Πανδημία COVID-19: Σύσταση του Συμβουλίου για τον συντονισμό μέτρων που έχουν επιπτώσεις στην ελεύθερη κυκλοφορία.

(4) COM(2020) 575 final, σελ. 2

(5) How good is your job? Measuring and assessing job quality (ΟΟΣΑ, Φεβρουάριος 2016).

(6) https://ec.europa.eu/info/strategy/priorities-2019-2024_el

(7) Το έγγραφο COM (2020) 698 final μπορεί να χρησιμεύσει ως παράδειγμα χρήσης απλούστερου λόγου στις ανακοινώσεις της Ευρωπαϊκής Επιτροπής.